Ocypus

Ocypus er en slekt av biller som hører til underfamilien storkortvinger (Staphylininae) i familien kortvinger (Staphylinidae). Det er beskrevet  ca. 50 arter fra Europa, ni av dem er funnet i Norge.

Utseende  
Middelsstore til store (kroppslengde 10-30 millimeter), avlange og mer eller mindre sylindriske kortvinger, oftest svarte eller mørkbrune på farge, dekkvingene ofte rødlige. De kan minne om det store artene i slekten Quedius, men skiller seg fra disse på at pronotum er matt og tydelig hårete. Fra slektene Staphylinus og Platydracus skiller de seg på den smale og sylindriske kroppsformen. Kroppen er lang og slank, vanligvis parallellsidig, hele kroppen er kledt med korte hår og overflaten mer eller mindre matt, ofte med litt matt bly- eller bronseglans. Hodet er temmelig stort og bredt, med temmelig små fasettøyne og lange, sigdformede kjever.  Halsskjoldet (pronotum) er nokså bredt, hvelvet, matt og fint hårete. Antennene er vanligvis forholdsvis korte og kraftige, leddene bredere enn de er lange. Dekkvingene er forholdsvis korte, vanligvis kledt med korte hår og med enkelte oppstående børster. Beina er korte og kraftige, leggene gjerne litt krumme, med korte, stive børster. Bakkroppen er forholdsvis langstrakt. Hannene kan kjennes på at framføttene er utvidet, ofte også på at bakkroppens siste bukledd er innbuktet i midten.

Levevis 
Som andre kortvinger er Ocypus-artene rovdyr, og med sine kraftige kjever kan de takle nokså store byttedyr. De opptrer imidlertid også som åtseletere. De fleste av disse artene går mest og flyr ikke så mye som mange mindre kortvinger gjør. Om de blir skremt, bøyer de ofte bakkroppsspissen opp over ryggen samtidig som de sprøyter ut illeluktende kjemikalier. Denne posisjonen er muligens en etterligning av skorpioner.
Ocypus-artene kan finnes i mange ulike miljøer, men er ikke vanlige i skog. Noen arter lever på havstrender.

Systematisk inndeling / norske arter 
Slekten ble tidligere regnet som en undergruppe av slekten Staphylinus.

 Ordenen biller, Coleoptera
 Underordenen Polyphaga
 Overfamilien åtsel- og rovbiller, Staphylinoidea
 Familien kortvinger (Staphylinidae) Latreille, 1802
 Underfamilien storkortvinger Staphylininae Latreille, 1802
 Stammen Staphylinini Latreille, 1802
 Gruppen Staphylinina Latreille, 1802
 Slekten Ocypus Samouelle, 1819
 Arter som er funnet i Norge:
 Ocypus ophthalmicus (Scopoli, 1763)
 Ocypus nero (Faldermann, 1835)
 Ocypus brunnipes (Fabricius, 1781)
 Ocypus fuscatus (Gravenhorst, 1802)
 Ocypus picipennis (Fabricius, 1792)
 Ocypus aeneocephalus (DeGeer, 1774)
 Ocypus ater (Gravenhorst, 1802)
 Ocypus compressus (Marsham, 1802)
 Ocypus melanarius (Heer, 1839)
 Arter som er funnet i Norden, men ikke i Norge:
 Ocypus olens (Müller, 1764)
 Ocypus fulvipennis (Erichson, 1840)
 Ocypus pedator (Gravenhorst, 1802)
 Ocypus winkleri (Bernhauer, 1906)
 Ocypus globulifer (Geoffroy, 1785)

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
 Fauna Europaea Web Service Version 2.4 – utbredelsesdatabase over europeiske dyr

Eksterne lenker 
 
 Bildegalleri over slekten

Storkortvinger
Biller formelt beskrevet i 1819
Dyr formelt beskrevet av William Elford Leach